Christine Abelsted

Christine Wilhelmine Abelsted (født Christophersen 18. desember 1838 i Christiania, død 20. august 1911 i Kristiania), var en norsk skuespiller.

Familie 
Christine Abelsted var datter av gjørtler Johannes Christophersen og Ottilia Olsdatter. Faren hadde blitt hentet fra Christianstad til en stilling som gravør ved Kongsberg våpenfabrikk, før han kom til Christiania for å utføre metallarbeider på det kongelige slott. 

Christine Wilhelmine Christophersen giftet seg den 14. februar 1859 med skuespiller Christian August Rudolph Abelsted (1833–1889).

Liv og virke 
Abelsted begynte som korist ved Christiania Theater. Hun var siden skuespiller hos Theodor Cortes i sesongen1855–1856, og hos Fr. Sørensen & Schäffer i sesongen 1856–1857. I 1858 debuterte hun ved Kristiania norske Theater som Margrethe i vaudevillen Abekatten. Der spilte hun også blant annet i Damernes Ridder og Ægtemænd i Knibe, og ved disse anledningene fikk især hun, men også ensemblet og sceneinstruktøren, totalslakt i Morgenbladet. Teatrets sceneinstruktør var på denne tiden Henrik Ibsen. Hun var ansatt ved Kristiania norske Theater til teatret gikk konkurs i 1862; da reiste hun til Bergen.

I Bergen var hun ved Det norske Theater i sesongen 1862–1863, før hun vendte tilbake til fødebyen Christiania, hvor hun var ved Christiania Theater fra 1863.

Etter at hennes ektefelle døde i 1889, drev hun Abelsteds Theforretning i Huitfeldts gate 12.

Roller i utvalg 
 Margrethe i Abekatten av Johanne Luise Heiberg (Kristiania norske Theater, 1858)
 Berthe i syngespillet Gudbrandsdølerne av Monsen & Conradi (Kristiania norske Theater, 1859)
 Madame Solange i Et farligt Brev av Victorien Sardou (Kristiania norske Theater, 1860)
 Magdelone i Erasmus Montanus av Ludvig Holberg (Kristiania norske Theater, 1861)
 Caton i En ung Piges Roman (Kristiania norske Theater, 1861)
 En Finnepige i Atten Aar efter av Thorbjørn Bjelle (Kristiania norske Theater, 1861)
 Miss Penelope i Sullivan (Kristiania norske Theater, 1862)
Slægtens ældste i Halte Hulda av Bjørnstjerne Bjørnson (Kristiania norske Theater, 1862)
 Sip i Mer end Perler og Guld av H. C. Andersen (Kristiania norske Theater, 1862)
 Trine i vaudevillen Aprilsnarrene av Johan Ludvig Heiberg (Folketheatret, 1865)
 Fru Døvle i Den Stundesløse av Ludvig Holberg (Christiania Theater, 1865)
 Fru Andersen i Fra Store eller Lille Strandgade'' (Folketheatret, 1865)

Referanser

Kilder

Eksterne lenker 
 

Norske skuespillere
Personer fra Oslo
Nordmenn på 1800-tallet